ÚRAD VLÁDY
SLOVENSKEJ REPUBLIKY
    sekcia vládnej legislatívy

									Na rokovanie vlády SR
									dňa 22. februára 2006
									K materiálu  3490/2006
									K bodu č. 25

S T A N O V I S K O

k návrhu zákona, ktorým sa mení a dopĺňa zákon č. 576/2004 Z. z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov v znení neskorších predpisov a o zmene a doplnení niektorých zákonov – nové znenie

I
Návrh zákona, ktorým sa mení a dopĺňa zákon č. 576/2004 Z. z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov v znení neskorších predpisov a o zmene a doplnení niektorých zákonov predkladá na rokovanie vlády SR minister zdravotníctva SR Rudolf Zajac .

II
Novela zákona sa predkladá ako iniciatívny materiál v nadväznosti na transpozíciu smernice Európskeho parlamentu a Rady 2004/23/ES z 31. marca 2004, ktorou sa ustanovujú normy kvality a bezpečnosti pri darovaní, odoberaní, testovaní, spracovávaní, konzervovaní, skladovaní a distribúcií ľudských tkanív a buniek.

 Návrh zákona obsahuje povinnosti tkanivových zariadení, biobánk a ministerstva zdravotníctva v nadväznosti na transpozíciu uvedenej smernice. Účelom návrhu zákona je ustanoviť základný legislatívny rámec  pre tkanivové zariadenia a biobanky. Stanovujú sa základné normy  kvality a bezpečnosti pri darovaní, odoberaní, testovaní, spracovávaní, konzervovaní, skladovaní a distribúcií ľudských tkanív a buniek.

 Legislatívna rada vlády SR prerokovala návrh zákona,  ktorým sa mení a dopĺňa zákon č. 576/2004 Z. z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov v znení neskorších predpisov a o zmene a doplnení niektorých zákonov na   svojom   zasadnutí    dňa   20. februára 2006  a  odporučila   ho  vláde  
s c h v á l i ť  s tým, že na jej rokovanie bude predložené jeho nové znenie, do ktorého budú zapracované pripomienky a odporúčania legislatívnej rady.

III

	Sekcia vládnej legislatívy Úradu vlády SR konštatuje, že predkladateľ zapracoval do predloženého nového znenia návrhu zákona všetky pripomienky a odporúčania legislatívnej rady vlády (25 pripomienok). Vzhľadom na uvedené odporúčame vláde návrh zákona,  ktorým sa mení a dopĺňa zákon č. 576/2004 Z. z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov v znení neskorších predpisov a o zmene a doplnení niektorých zákonov s c h v á l i ť, avšak ešte s týmito pripomienkami:

- v čl. II ustanovenie bodu 3 je potrebné zmeniť nasledovne: „ V § 11 ods. 2 písm. f) sa na konci pripájajú slová „okrem zariadení podľa odseku 1 písm. d) až f)“ “.
- v čl. III znenie úvodnej vety bodu 1 je potrebné upraviť nasledovne: „ Za § 85c sa vkladajú § 85d a 85 e, ktoré znejú:“.

Bratislava 21. februára 2006
Vypracovala: A. Králiková

									Štefan G r m a n
									generálny riaditeľ
   								    sekcie vládnej legislatívy